En gravhund og en Golden Retriever er i orden, men ikke en Rottweiler eller en Dobermann. 59 forskellige hunderacer er uønskede i boligblokkene Skelagergårdene i Aalborg.

Et stort flertal af beboerne har stemt for at holde racer beslægtet med kamphunde væk fra bebyggelsens 400 lejligheder, oplyser DR Nordjylland. Listen omfatter regeringens 13 forbudte hunderacer plus 46 flere, som afdelingen bortdømmer for at skabe mere tryghed. - Der er mange små børn herude og mange ældre. De skal også kunne være her. Det siger Claus Hein, der er formand for Skelagergårdene, afdeling 6 under Hasseris Boligselskab. Beboere med hund skulle senest i mandags aflevere en attest på, at dyrene ikke har kamphunde-blod i årerne. I forvejen har også Frederikshavn Boligselskab indført forbud mod 61 hunderacer i de 751 boliger, hvor man må holde hund.